b'\n_START_ARTICLE_\nBarbara rov\n_START_SECTION_\nZgodovina\n_START_PARAGRAPH_\nOpu\xc5\xa1\xc4\x8deni rudni\xc5\xa1ki rov so zaprli \xc5\xbee leta 1942, po koncu druge svetovne vojne pa so maja 1945 v rovu pobili in zakopali ve\xc4\x8dje \xc5\xa1tevilo nem\xc5\xa1kih kolaboracionistov, ki so jih zahodni zavezniki v skladu z mednarodnimi dogovori vrnili Jugoslovanskim oblastem. O grobi\xc5\xa1\xc4\x8du v Barbara rovu pri Hudi jami, ki je del opu\xc5\xa1\xc4\x8denega premogovnika La\xc5\xa1ko, se je govorilo vse \xc4\x8das po vojni, vendar uradnih informacij ni bilo na voljo._NEWLINE_Tudi Komisije Vlade Republike Slovenije za re\xc5\xa1evanje vpra\xc5\xa1anj prikritih grobi\xc5\xa1\xc4\x8d, ki v razli\xc4\x8dnih zasedbah deluje \xc5\xbee od leta 1990, je ve\xc4\x8dkrat opozarjala, da je tam grobi\xc5\xa1\xc4\x8de. Dr. Tone Ferenc, mlaj\xc5\xa1i, je za to grobi\xc5\xa1\xc4\x8de v Evidenci prikritih vojnih grobi\xc5\xa1\xc4\x8d v letu 2002 navedel naslednji sestavek: "V opu\xc5\xa1\xc4\x8denem rudarskem ja\xc5\xa1ku Sv. Barbare naj bi bilo pokopano neugotovljeno \xc5\xa1tevilo vojnih ujetnikov. O statusu \xc5\xbertev ni natan\xc4\x8dnej\xc5\xa1ih podatkov. Po predvidevanjih so med \xc5\xbertvami ve\xc4\x8dinoma usta\xc5\xa1i, pripadniki slovenskih domobranskih in drugi nem\xc5\xa1ki kolaboracionisti z Balkana, ki zbe\xc5\xbeali k zaveznikom v Avstrijo, ti pa so jih kot vojne zlo\xc4\x8dince vrnili. Pripeljani naj bi bili iz tabori\xc5\xa1\xc4\x8da v Teharjih in usmr\xc4\x8deni junija 1945. leta. Poboji naj bi bili izvr\xc5\xa1eni v samem rudniku, oziroma neposredno ob in v obeh ja\xc5\xa1kih.\n_START_SECTION_\nZa\xc4\x8detek dejavnosti\n_START_PARAGRAPH_\nAvgusta 2008 so rov pri\xc4\x8deli raziskovati v okviru dejavnosti Komisije Vlade RS za re\xc5\xa1evanje vpra\xc5\xa1anj prikritih grobi\xc5\xa1\xc4\x8d; \xc5\xbeeleli so preveriti, \xc4\x8de dr\xc5\xbeijo govorice o povojnem grobi\xc5\xa1\xc4\x8du. Po ukinitvi komisije je raziskovanje rova potekalo pod okriljem Muzeja novej\xc5\xa1e zgodovine Slovenije pod vodstvom Mitje Ferenca in Jo\xc5\xbeeta De\xc5\xbemana. \xc5\xa0ele 3. marca 2009 jim je uspelo dose\xc4\x8di rov, potem ko so morali odstraniti vse umetno postavljene pregrade in zidove.\n_START_SECTION_\nOdkritje grobi\xc5\xa1\xc4\x8da\n_START_PARAGRAPH_\nNaslednji dan so si prizori\xc5\xa1\xc4\x8de ogledali: vodja sektorja za vojna grobi\xc5\xa1\xc4\x8da Marko \xc5\xa0trovs, generalna dr\xc5\xbeavna to\xc5\xbeilka Barbara Brezigar, pomo\xc4\x8dnik direktorja Uprave kriminalisti\xc4\x8dne policije Generalne policijske uprave Pavle Jamnik in sodni izvedenec Jo\xc5\xbee Bala\xc5\xbeic (In\xc5\xa1titut za sodno medicino na Medicinski fakulteti Univerze v Ljubljani). Po takratnih ocenah \xc5\xa0trovsa in Bala\xc5\xbeica so v do takrat odkritem delu na\xc5\xa1li med 200 in 300 odraslih trupel. Neo\xc4\x8di\xc5\xa1\xc4\x8den pa je \xc5\xa1e del rova in dva ja\xc5\xa1ka, kjer naj bi se nahaja ve\xc4\x8dina \xc5\xbertev._NEWLINE_O statusu in narodnosti konec maja ali v za\xc4\x8detku junija pomorjenih \xc5\xbertev so viri nezanesljivi in nasprotujo\xc4\x8di. Med \xc5\xbertvami naj bi bili ve\xc4\x8dinoma pripadniki usta\xc5\xa1ki zlo\xc4\x8dinci iz najbolj zloglasnega koncentracijskega tabori\xc5\xa1\xc4\x8da Jesenovac in nune iz otro\xc5\xa1kega tabori\xc5\xa1\xc4\x8da Jastrebarsko pa tudi slovenskega domobranstva, pripeljani iz Teharij oziroma hrva\xc5\xa1ki domobrani in usta\xc5\xa1i ter morda tudi civilisti zajeti v bli\xc5\xbeini ali pripeljani iz enega od zbirnih tabori\xc5\xa1\xc4\x8d v Celju.\n_START_SECTION_\nOpis Barbara rova\n_START_PARAGRAPH_\nKovinska vrata zapirajo vhod v horizontalni rov, ki se po 330 m razcepi. V levem kraku se po 50 m nahaja prva od \xc5\xa1tirih betonskih pregrad, ki so prepre\xc4\x8devale dostop do grobi\xc5\xa1\xc4\x8da. Od pregrade dalje je rov dolg \xc5\xa1e 150 metrov. Strokovnjaki menijo, da je neprehodnih in zasutih le okoli 35 m rova. Grobi\xc5\xa1\xc4\x8de naj bi bilo na koncu rova v enem ali obeh ja\xc5\xa1kih, ki se po\xc5\xa1evno spu\xc5\xa1\xc4\x8data v globino od 40 do 50 m. \xc5\xa0iroka sta 2 m, dolga pa 3 m. Zaradi premajhnih koli\xc4\x8din premoga so ju opustili \xc5\xa1e pred 2. svetovno vojno.\n_START_SECTION_\nPotek raziskovanja\n_START_PARAGRAPH_\nV za\xc4\x8detku februarja 2008 je bil na mesto vodje slu\xc5\xbebe za vojna grobi\xc5\xa1\xc4\x8da preme\xc5\xa1\xc4\x8den Marko \xc5\xa0trovs, ki je bil prej dr\xc5\xbeavni sekretar MDDSZ. Takoj potem se je za\xc4\x8delo intenzivno delo za odkritje resnice o pobojih v Barbarinem rovu. Februarja 2008 je Rudnik Trbovlje Hrastnik po naro\xc4\x8dilu ministrstva pripravil elaborat o mo\xc5\xbenostih za dostop do grobi\xc5\xa1\xc4\x8da v Barbarinem rovu. Potem so tekli razgovori z rudarskimi in okoljskimi oblastmi, ki so postavljale vrsto ovir, ki so prepre\xc4\x8devale za\xc4\x8detek del. Ne glede na to, je bila dne 24. julija 2008 prebita zidana zapora, ki je prej 64 let zapirala stranski rov, ki je peljal proti grobi\xc5\xa1\xc4\x8du. To je bilo izvedeno kot re\xc5\xa1evalna akcija, saj se je le na ta na\xc4\x8din dalo prebiti birokratske ovire. Po prebitju zapornega zidu je bilo ugotovljeno, da je rov za zidom do stropa zasut z jalovino. Ministrstvo je potem za izvajalca del izbralo RTH, ki je do 3.3.2009 prebil 100,2 metrov razli\xc4\x8dnih preprek, kot so bila nasutje z jalovino, z glino, dve debeli betonski pregradi, debela ope\xc4\x8dna pregrada. Pri izvajanju del je pri\xc5\xa1lo do prekinitve od septembra do decembra 2008, ker je takratna ministrica z liste NSi odklonila podpis javnega naro\xc4\x8dila za nadaljevanje del. Ta zastoj je odpravil \xc5\xa1ele novi minister za delo dr. Svetlik v za\xc4\x8detku decembra 2008, anga\xc5\xbeirali pa so se tudi ministrica za kulturo, minister za finance in direktor Muzeja novej\xc5\xa1e zgodovine, dr. De\xc5\xbeman._NEWLINE_RTH je prebil vse zapore \xc5\xbee do 24. februarja 2009, vendar je bilo takrat ugotovljeno, da je v odprtem nadaljevanju rova preve\xc4\x8d ogljikovega dioksida, zato je bilo treba po\xc4\x8dakati, da se je rov prezra\xc4\x8dil. 3. marca 2009 je \xc5\xa1la v rov ekipa v sestavi: \xc5\xa0trovs iz MDDSZ, dr. Ferenc, ki po avtorski pogodbi z MDDSZ opravlja evidentiranje vojnih grobi\xc5\xa1\xc4\x8d, Jamnik, ki na Policiji vodi akcijo Sprava, kriminalisti iz PU Celje in odgovorni \xc5\xa1efi iz RTH. Ta skupina je najprej naletela na mno\xc5\xbeico \xc4\x8devljev, ki so prekrivali tla rova vse do prvega ja\xc5\xa1ka. Rov je bil pri ja\xc5\xa1ku zasut z materialom, ki se je vdrl iz rova, ki le\xc5\xbei pravokotno na smer glavnega rova. Ekipa je \xc5\xa1la preko tega nasutja in 10 metrov naprej v rovu na\xc5\xa1la mno\xc5\xbeico trupel, ki so prekrivala celotno \xc5\xa1irino rova in so segala do drugega plazu pribli\xc5\xbeno 20 metrov naprej.\n_START_SECTION_\nPreiskava\n_START_PARAGRAPH_\nTakoj po odkritju je prostor, kjer so bila najdena trupla, policija zavarovala kot kraj vojnega zlo\xc4\x8dina. Pristojni preiskovalni sodnik iz Celja je odredil preiskavo. Potem so bili v Barbarinem rovu kriminalisti, ki so iskali dokaze, za njimi pa so pri\xc5\xa1li v jamo  izvedenci sodne medicine, ki so preiskali vsa trupla in jih premestili na ustrezne prostore drugje v jamskem sistemu Barbarinega rova. 13. marca 2009 so delo kon\xc4\x8dali kriminalisti, ki so prepustili rov sodnim forenzikom._NEWLINE_9. marca so policisti opravili protibombni pregled prizori\xc5\xa1\xc4\x8da in s tem omogo\xc4\x8dili nadaljnjo preiskavo grobi\xc5\xa1\xc4\x8da. Isti dan sta prizori\xc5\xa1\xc4\x8de obiskali delegaciji Vlade Slovenije (predstavljala jo je Anja Kopa\xc4\x8d Mrak, dr\xc5\xbeavna sekretarka na MDDSZRS) in Vlade Hrva\xc5\xa1ke (predstavljala jo je Jadranka Kosor, podpredsednica hrva\xc5\xa1ke vlade in ministrica za dru\xc5\xbeino, branitelje in medgeneracijsko solidarnost)._NEWLINE_Po navedbah ministrstva je iz preliminarnih podatkov, ki jim jih je posredoval izvajalec prekopa in pokopa, razvidno, da je bilo v Barbara rovu pri prvem izkopu leta 2009 najdenih 769 \xc5\xbertev, v letu 2016 pa 647, skupaj torej 1416 \xc5\xbertev. Od tega \xc5\xbeensk ni bilo ve\xc4\x8d kot 21, prav tako nobena \xc5\xbertev ni bila mlaj\xc5\xa1a od 17 let. Iz poro\xc4\x8dila je razvidno, da gre glede na najdena in ohranjena obla\xc4\x8dila verjetno ve\xc4\x8dinoma za pripadnike oboro\xc5\xbeenih sil Neodvisne dr\xc5\xbeave Hrva\xc5\xa1ke, med \xc5\xbertvami pa so lahko tudi Slovenci.\n_START_SECTION_\nRudar\n_START_PARAGRAPH_\n2017 je bil o odkritju rova posnet film Rudar, (Hanna A. W. Slak), ki je bil tudi slovenski predlog za tujejezi\xc4\x8dnega oskarja 2018._NEWLINE_Film je fikcijska predstavitev resni\xc4\x8dne zgodbe Mehmedalije Ali\xc4\x87a, doma iz Srebrenice, ki se je v Sloveniji iz\xc5\xa1olal za rudarja in postal rudarski tehnik. Leta 2009 je kot delavec rudnika Trbovlje Hrastnik v  rudniku Huda jama nad La\xc5\xa1kim v tamkaj\xc5\xa1njem Barbarinem rovu odkril enega najve\xc4\x8djih slovenskih povojnih mno\xc5\xbei\xc4\x8dnih grobi\xc5\xa1\xc4\x8d. Ker se je zavzemal za izkop, identifikacijo in pokop posmrtnih ostankov \xc5\xbertev, so ga tik pred upokojitvijo odpustili. Leta 2013 je iz\xc5\xa1la Ali\xc4\x87eva knjiga Nih\xc4\x8de (Niko i ni\xc5\xa1ta)(COBISS)'